****

**ΠΑΜΕ ΣΙΝΕΜΑ**

Τώρα που «μένουμε σπίτι», είναι ώρα να δούμε καλό σινεμά. Οι προτεινόμενες ταινίες δεν είναι οι μοναδικές καλές. Είναι όμως όλες ταινίες-σταθμοί στο σινεμά και θα σας συγκινήσουν, θα σας προβληματίσουν, **θα σας αρέσουν**.

1. ***Σινεμά ο παράδεισος***, σκηνοθεσία [Τζουζέπε Τορνατόρε](https://www.athinorama.gr/cinema/contributor.aspx?contrid=1006446) : Στη μεταπολεμική Ιταλία, σε ένα χωριό της Σικελίας, ένα αγόρι ξημεροβραδιάζεται στο σινεμά, όπου μαθαίνει τη μαγεία του κινηματογράφου δίπλα στον μηχανικό προβολής.
2. ***Gran Torino***, του Κλιντ Ήστγουντ: Ο Γουόλτ Κοβάλσκι, βετεράνος του πολέμου της Κορέας, βλέπει τη γειτονιά του να κατακλύζεται από Ασιάτες μετανάστες. Χήρος και σε απόσταση από τα παιδιά του, θα συνάψει μια απροσδόκητα φιλική σχέση με τον νεαρό Κορεάτη γείτονά του, όταν ο τελευταίος θα επιχειρήσει να κλέψει την πολύτιμη Ford Gran Torino του.
3. ***Million dollar, baby***, του Κλιντ Ήστγουντ: Ένας παλαίμαχος προπονητής του μποξ, με πάθος για την κέλτικη λογοτεχνία, αλλά και εσωτερική οδύνη για την απώλεια επαφής με την κόρη του, δέχεται ύστερα από πολλούς δισταγμούς να αναλάβει την προπόνηση μιας 30χρονης σερβιτόρας, η οποία, αν και μεγάλη σε ηλικία, φαίνεται να έχει ταλέντο στη γυναικεία πυγμαχία. Λιτή σκηνοθεσία, ώριμο παίξιμο από τον Ίστγουντ, χρυσή σφαίρα ερμηνείας στη Χίλαρι Σουόνκ, 4 βραβεία Όσκαρ.
4. ***Γλυκά Δεκάξι***, του Κεν Λόουτς: Ο δεκαεξάχρονος Λίαμ που ζει στις λαϊκές συνοικίες της Γλασκώβης γίνεται ντίλερ ναρκωτικών για να συγκεντρώσει ένα υπέρογκο χρηματικό ποσό προκειμένου να αγοράσει σπίτι μέχρι την αποφυλάκιση της μητέρας του. Την θέλει κοντά του και μακριά από τον αδίστακτο φίλο της που την έστειλε στην φυλακή.
5. ***Δυστυχώς απουσιάζατε***, του Κεν Λόουτς: Δουλεύοντας μεροκάματο για να συντηρήσει την τετραμελή οικογένειά του, ο Ρίκι βλέπει σαν χρυσή ευκαιρία το να αγοράσει ένα φορτηγάκι και να γίνει αυτοαπασχολούμενος μεταφορέας. Η γυναίκα του, η οποία φροντίζει ηλικιωμένους, πουλάει το δικό της αμάξι, οι δυο τους χρεώνονται, αλλά τα πράγματα δεν εξελίσσονται όπως τα έχουν υπολογίσει.
6. ***Το μερίδιο των αγγέλων***, του Κεν Λόουτς: Ο νεαρός Ρόμπι, μικροαπατεώνας που πρόκειται σύντομα να γίνει πατέρας, καταδικάζεται από το δικαστήριο σε κοινωνική εργασία και καταδιώκεται από μπράβους που τον απειλούν. Η γευσιγνωστική ικανότητά του, μια ετερόκλητη παρέα κι ένα πανάκριβο μαλτ ουίσκι όμως θα του δώσουν μια απρόσμενη διέξοδο.
7. ***Η υπόσχεση***, των αδελφών. Νταρντέν: για πρόσφυγες/μετανάστες στην Ευρώπη Τα ηθικά διλήμματα ενός 15χρονου αγοριού, που βοηθά τον πατέρα του στη διακίνηση παράνομων εργατών στο Βέλγιο.
8. ***Ο εγωιστής γίγαντας***, του Κλίο Μπάρναρντ: Σε μια πόλη του εγγλέζικου Βορρά, ο 13χρονος Άρμπορ αποβάλλεται από το σχολείο και αρχίζει να περιφέρεται στη γειτονιά μαζί με τον κολλητό του Σουίφτι μαζεύοντας παλιοσίδερα και κλέβοντας καλώδια. Η γνωριμία τους με τον ρακοσυλλέκτη της περιοχής και η συμμετοχή τους σε αυτοσχέδιες ιπποδρομίες θα δοκιμάσουν τη φιλία των αγοριών, τα οποία αποφασίζουν να οργανώσουν μια επικίνδυνη κλοπή καλωδίων.
9. ***Ο Μισισιπής καίγεται***, του Άλαν Πάρκερ: Δυο πράκτορες του ΕΦ - ΜΠΙ - ΑΙ ερευνούν ένα τριπλό ρατσιστικό έγκλημα που έκανε η Κου - Κλουξ - Κλαν κι αντιμετωπίζουν τις εχθρικές διαθέσεις της ρατσιστικής κοινότητας του Νότου.
10. ***Κραυγή Ελευθερίας***, του Ρίτσαρντ Ατένμπορο: Η αληθινή ιστορία της φιλίας του προοδευτικού δημοσιογράφου Ντ. Γουντς με το μαύρο ηγέτη Μπίκο, που δολοφονήθηκε το 1975 από το ρατσιστικό καθεστώς της Ν. Αφρικής.
11. ***Machuca***, του Αντρές Γουντ: Στη Χιλή του 1973, τελευταίες μέρες της διακυβέρνησης Αλιέντε, ο 11χρονος Ινφάντε, που ζει σε μια καθωσπρέπει συνοικία, γίνεται φίλος με τον Ματσούκα, έναν νέο συμμαθητή του που μένει σε τενεκεδούπολη του Σαντιάγκο και βιώνει μαζί του τα συνταρακτικά γεγονότα που οδήγησαν τη χούντα στην εξουσία.
12. ***Ημερολόγια Μοτοσυκλέτας***, του Βάλτερ Σάλες: Το 1952 δύο Αργεντίνοι φοιτητές της ιατρικής, ο Ερνέστο Γκεβάρα και ο Αλμπέρτο Γκρανάδα, διασχίζουν τη Νότια Αμερική με μια παλιά μοτοσικλέτα και ελάχιστα χρήματα. Το πολύμηνο ταξίδι τους παίρνει διαστάσεις βαθύτερης προσέγγισης των κοινωνικών προβλημάτων της περιοχής, κάτι που θα παίξει καθοριστικό ρόλο στη μετέπειτα ανάδειξη του Ερνέστο σε σύμβολο της επανάστασης.
13. ***Τα παιδιά της χορωδίας***, του Κριστόφ Μπαρατιέ: Το 1948 ο Ματιέ, ένας άνεργος δάσκαλος μουσικής, βρίσκει δουλειά ως επιτηρητής σε επαρχιακό σωφρονιστικό οικοτροφείο ανηλίκων. Παρά τις αντιρρήσεις του αυταρχικού διευθυντή, οργανώνει μια χορωδία και μέσα από τη μουσική προσπαθεί να αναμορφώσει τις ψυχές των ατίθασων μαθητών. Μια μεγάλη επιτυχία στη Γαλλία. Υποψήφια για Όσκαρ τραγουδιού και ξενόγλωσσης ταινίας.
14. ***Οι Σουφραζέτες***, της Σάρα Γκάβρον: Η Μοντ, μια μαχητική πλύστρα από το Μπέθναλ Γκριν του Λονδίνου, ενεργοποιείται σταδιακά στον αγώνα των Σουφραζετών για το δικαίωμα ψήφου στις γυναίκες. Η εμπλοκή της στο ακτιβιστικό κίνημα τη φέρνει αντιμέτωπη με το συντηρητικό κοινωνικό περίγυρο, αλλά κυρίως με τον άντρα της Σόνι.
15. ***Γκάντι,*** του Ρίτσαρντ Ατένμπορο: βιογραφία του σημαντικού Ινδού πολιτικού, στοχαστή & ακτιβιστή **ΠΡΩΤΟΣ ΠΑΓΚΟΣΜΙΟΣ ΠΟΛΕΜΟΣ**
16. ***Οι Ατελείωτοι Αρραβώνες***, του Ζαν – Πιερ Ζενέ: Η 20χρονη και ημι-παράλυτη Ματίλντ πληροφορείται λίγο μετά το τέλος του Πρώτου Παγκόσμιου Πολέμου ότι ο αρραβωνιαστικός της Μανές δεν σκοτώθηκε σε μάχη, αλλά καταδικασμένος σε θάνατο για ακούσιο ακρωτηριασμό, υποχρεώθηκε μαζί με 4 άλλους τιμωρημένους να βρεθεί άοπλος δίπλα στα χαρακώματα των Γερμανών. Παρά τις μαρτυρίες όλων ότι ο Μανές είναι νεκρός, η Ματίλντ ξεκινά μια πέρα από κάθε λογική έρευνα για να βρει τα ίχνη του. Εξαιρετική διασκευή ενός βιβλίου του Σεμπαστιέν Ζαπριζό.
17. ***Καλλίπολη*** ***1916***, του Πίτερ Γουίαρ: Δύο νεαροί Αυστραλέζοι, που ονειρεύονται περιπέτειες, αποφασίζουν να καταταγούν στο αυστραλέζικο σώμα που στέλνεται να πολεμήσει τους Γερμανούς και τους Τούρκους στην Καλλίπολη, για να βρεθούν σ' ένα εξοντωτικό πόλεμο χαρακωμάτων. **ΔΕΥΤΕΡΟΣ ΠΑΓΚΟΣΜΙΟΣ ΠΟΛΕΜΟΣ**
18. ***Η μελωδία της ευτυχίας****,* του Ρ. Γουάιζ, Η Μελωδία της Ευτυχίας είναι μια απαράμιλλα ζεστή και χαρούμενη ταινία… Και έχει ένα μυστικό, είναι μια διαχρονική ταινία που απευθύνεται σε όλες τις ηλικίες με την ίδια άνεση και είναι από τις παλιές κλασσικές ταινίες που μπορούσε μια ολόκληρη οικογένεια να παρακολουθήσει μαζί και να ψυχαγωγηθεί… Σηματοδότησε όμως και μια εποχή, καθώς είναι ίσως η πιο πετυχημένη από αυτές αλλά και η τελευταία πριν το σινεμά γίνει πιο ρεαλιστικό και λιγότερο παραμυθένιο… 1965 > οικογενειακή ιστορία με φόντο το Β΄ Π. Π. & λίγο πριν
19. ***Η λίστα του Σίντλερ***, του Στίβεν Σπίλμπεργκ: Η αληθινή ιστορία του Οσκαρ Σίντλερ, ενός Γερμανού βιομηχάνου, που έσωσε 1.300 Εβραίους από το γκέτο της Βαρσοβίας, παρουσιάζοντάς τους ως απαραίτητους για το Τρίτο Ράιχ ειδικευμένους εργάτες.
20. ***Οι τελευταίες ημέρες της Σοφί Σολ***, του Μαρκ Ρόθεμουντ: Η Σόφι Σολ, μέλος της παράνομης αντιναζιστικής φοιτητικής οργάνωσης Λευκό Ρόδο, συλλαμβάνεται μαζί με τον αδελφό της το Φεβρουάριο του 1943 καθώς μοιράζουν αντιπολεμικές προκηρύξεις. Ανακρίνεται από την Γκεστάπο και μέσα σε τέσσερις ημέρες καταδικάζεται σε θάνατο. Αργυρή άρκτος σκηνοθεσίας και γυναικείας ερμηνείας στο Φεστιβάλ Βερολίνου 2005.

ΕΠΙΜΕΛΕΙΑ/ΕΥΘΥΝΗ ΠΡΟΤΑΣΗΣ: ΣΤΡΙΦΤΟΜΠΟΛΑ ΑΛΕΞΑΝΔΡΑ, καθηγήτρια φιλόλογος, Msc Νεοελληνικής Λογοτεχνίας